প্রযোজনা সংস্থা ‘দাগ ক্রিয়েটিভ মিডিয়া’র উপর থেকে নিষেধাজ্ঞা প্রত্যাহার করল ওয়েস্ট বেঙ্গল মোশন পিকচার্স আর্টিস্ট ফোরাম। গত শুক্রবার রাজ্যের যুবকল্যাণ মন্ত্রী অরূপ বিশ্বাসের মধ্যস্থতায় নিষেধাজ্ঞা প্রত্যাহারের সিদ্ধান্ত নেয় আর্টিস্ট ফোরাম। শুক্রবারের সেই বৈঠকে উপস্থিত ছিলেন মন্ত্রী অরূপ বিশ্বাস, ‘দাগ ক্রিয়েটিভ মিডিয়া’র কর্ণধার রানা সরকার, আর্টিস্ট ফোরামের সভাপতি স্বরূপ বিশ্বাস, সম্পাদক অরিন্দম গঙ্গোপাধ্যায় প্রমুখ।
দীর্ঘদিন ধরেই শিল্পীদের বকেয়া পারিশ্রমিক না মেটানোর অভিযোগ ছিল ‘দাগ ক্রিয়েটিভ মিডিয়া’র বিরুদ্ধে। এ বিষয়ে প্রচুর লিখিত অভিযোগও জমা পড়েছিল আর্টিস্ট ফোরামের দফতরে। সেই অভিযোগের ভিত্তিতেই গত ৩ নভেম্বর রাত ১২টা থেকে সংশ্লিষ্ট প্রযোজনা সংস্থার সঙ্গে অসহযোগিতার পথে হেঁটেছিল আর্টিস্ট ফোরাম।
কী আলোচনা হল শুক্রবারের বৈঠকে? অরিন্দম গঙ্গোপাধ্যায়কে প্রশ্ন করা হলে, তিনি বলেন, ‘‘নিষেধাজ্ঞার বিষয়টা আমি নিজেই মন্ত্রী অরূপ বিশ্বাসকে জানিয়েছিলাম। সমস্যার সুষ্ঠু সমাধানে তিনি উদ্যোগ নেন। তাঁর উদ্যোগে আমরা মিটিং করি। ওই প্রযোজনা সংস্থার বিরুদ্ধে একটি বিষয় নিয়েই অভিযোগ ছিল। শিল্পীদের পারিশ্রমিক। রানা সরকার কথা দিয়েছেন, তাঁর সংস্থা শিল্পীদের বকেয়া পারিশ্রমিক মিটিয়ে দেবে। তাই আমরাও নিষেধাজ্ঞা প্রত্যাহারের সিদ্ধান্ত নিয়েছি। মাত্র আধ ঘণ্টার বৈঠকেই নিষেধাজ্ঞা প্রত্যাহারের সিদ্ধান্ত নিই।’’
ভবিষ্যতে সংশ্লিষ্ট সংস্থার বিরুদ্ধে ফের পারিশ্রমিক সংক্রান্ত অভিযোগ পেলে আর্টিস্ট ফোরাম কী পদক্ষেপ করবে? অরিন্দম গঙ্গোপাধ্যায়ের উত্তর, ‘‘ইন্ডাস্ট্রিটা আমাদের কাছে একটা পরিবারের মতো। আমরা চাই, এখানে কাজের সুস্থ পরিবেশটা যেন থাকে। তবে একই অভিযোগ আবার পেলে, আমরা ফের সংশ্লিষ্ট প্রযোজনা সংস্থার সঙ্গে কথা বলব। তাতেও যদি সমস্যার সমাধান না হয়, তাহলে আবার নিষেধাজ্ঞার পথে হাঁটার কথা ভাবব।’’